  Туспуктэм: Татьяна Пунгина Майя Бывальцева 10-тӥ шуркынмонэ, Михаил Калашниковлэн вордскем нуналаз, пистолетъёс кылдытӥсьлы Владимир Ярыгинлы оружейниклэсь кафтанзэ сётӥзы. Устооссэ пыӵал тӥрлык поттӥсьёсты сыӵе данъетэн пусъён сямез Удмуртиын 2009-тӥ арын улӟытӥзы. Со сярысь элькунысь тӧролэн но кивалтэтлэн пресс-службаез ивортӥз. « Михаил Тимофеевичен тодматскыны студент дыръям кылдӥз. Со институтын кӧня ке лекциос милем лыдӟиз. <...> Одӥг пол сон слэсь юай, быгатӥсько-а мон солэн дышетскисеныз лыдъяськыны. Михаил Тимофеевич соглаш луиз, мон соин туж данъяськисько » Владимир Ярыгин, пистолетъёс кылдытӥсь, Ижысь механикая заводлэн валтӥсь инженер-констуркторез Ярыгинлэн ожгар пистолетэз Росси армиын но кунысь мукет ожгар огазеяськонъёсын кутӥське. Конструкторлэн кивалтэмез улсын со модель вылын спортлы «Викинг» пистолет лэсьтӥзы. Огез берлоез кылдытэмез – ӵошатсконъёслы МР-446С-026 пистолет. Ижысь пыӵал тӥрлык поттон удысысь усточиослы но оборонно-промышленной огъетэз азинтонэ шӧдскымон ватсэт пыртэм муртъёслы кафтан сётъяны кчӧлтонэн «Генеральское собрание Удмуртской Республики» мер огазеяськон потӥз. 90 арес тырмоназ Михаил Калашников нырысетӥез сыӵе данъетэз басьтӥз. 19-тӥ даурын но 20-тӥ даур кутсконын кафтанэз императорлэн косэменыз сётъяллязы. « Шумпотӥсько, данъетэз сётон сям улонэ пыӵа шуыса. Ижысь пыӵал тӥрлык поттӥсьёсты азьланяз но озьы пусйылыны малпаськом. Михаил Тимофеевич кема аръёс ӵоже Генералъёслэн собранизылэн дано тӧроез вал. Ӵошен трос ужрадъёс ортчытъям, со милемыз тросэзлы дышетӥз » Григорий Желудов, генерал-лейтенант, Удмуртиысь Генералъёслэн собранизылэн тӧроез Тодэ вайытом, Михаил Калашниковлэн вордскем нуналаз солэн бюстэз но синпелетэз доры сяськаос понӥзы, нимзэ нуллӥсь музейын кӧня ке ужрадъёс ортчизы.  Тегъёс: данъетъёс Ижкар Мерлык Удмуртия  